**Latvijas Makšķerēšanas sporta federācija**

**NOTEIKUMI**

**makšķerēšanas sporta disciplīnā “Spiningošanā no krasta ar mākslīgo mānekli”.**

1. **Noteikumi sacensībām.**
   1. Šie noteikumi ir saistoši dalībniekiem visās biedrības Latvijas Makšķerēšanas sporta federācija, turpmāk – LMSF, organizētajās sacensībās.
2. **Sacensību dalībnieki.**
   1. Sacensībās drīkst piedalīties jebkura persona vai komanda, atbilstoši katru sacensību organizatoru noteiktajām prasībām. Nepilngadīgām personām ir jābūt līdzi pilngadīgai personai, kas viņu pārstāv un rūpējas par viņas drošību.
   2. Sacensībām ir jāpiesakās aizpildot reģistrācijas formu, kura pieejama sociālā tīkla Facebook LMSF sacensību lapā. Sacensībām var pieteikties,  pieteikumu reģistrācijai sūtot uz atbildīgā par disciplīnu e-pasta adresi. Pieteikuma vēstulei jāsatur informācija par komandas nosaukumu, sportista vārdu, uzvārdu, valsti, kuru pārstāv, LMSF biedru, kuru pārstāv, sportista derīgas Makšķerēšanas, vēžošanas un zemūdens medību kartes numurs vai apliecinājums, ka karte nav nepieciešama (personām, kas jaunākas par 16 gadiem un vecākas par 65 gadiem, kā arī personām ar invaliditāti).
   3. Piesakoties sacensībām, komandai vai individuālajam sportistam ir pienākums 5 (piecu) darba dienu laikā veikt dalības maksas apmaksu pilnā apmērā uz sacensību organizatora norādīto kontu, kā maksājuma mērķi norādot, ka tā ir dalības maksa par konkrētām sacensībām. Ja dalības maksa netiek saņemta līdz noteiktajam termiņam, tad dalībniekam tiek liegta dalība sacensībās.
   4. Dalībnieka reģistrācija tiek apstiprināta, kad ir saņemta dalības maksa organizatora kontā.
   5. Ar savu reģistrāciju dalībnieks apliecina, ka ir iepazinies ar šiem noteikumiem, kā arī sacensību nolikumu, un apņemas to ievērot.
   6. Dalībnieku reģistrācija notiek pēc reģistrācijas un maksājuma veikšanas datuma un laika, rindas kārtībā.
   7. Komandām ieteicams izvēlēties formas tērpus.
   8. Sacensību norise var tikt pārcelta vai atcelta, ja sacensībām ir pieteikušies mazāk par 20 dalībniekiem.
   9. Latvijas čempionāts ir atklātais, sacensībās var piedalīties arī ārzemju sportisti.
   10. Saskaņā ar Sporta padomes un Latvijas Makšķerēšanas sporta federācijas lēmumu, Krievijas Federācijas un Baltkrievijas Republikas valstu sportistiem tiek liegta dalība sacensībās līdz nākamajam LMSF lēmumam.
3. **Sacensību formāts.**
   1. Sacensības notiek, ievērojot MK Noteikumus Nr.800 “Makšķerēšanas, vēžošanas un zemūdens medību noteikumus”, turpmāk – Makšķerēšanas noteikumi, kā arī citus attiecīgajā vietā spēkā esošos likumus, noteikumus un tiesību normas.
   2. Sacensības notiek komandu un individuālajā ieskaitē, ko organizators nosaka sacensību Nolikumā katrām sacensībām atsevišķi.
   3. Sacensībās sportisti sacenšas izlozes kārtībā noteiktos ierobežotos sektoros. Sektoru platums sacensībās var tikt noteikts no 10 metriem (minimālais platums) līdz 20 metriem (maksimālais platums).
   4. Vienā dienā sportisti startē 4 periodos. Katrs periods ir 45 minūtes ilgs un starp tiem ir 10 minūšu pārtraukums. Nepieciešamības gadījumā, sacensību organizators var mainīt perioda vai pārtraukumu ilgumu.
   5. Dalībnieku rezultātu noteikšanai tiek izmantota punktu (vietu periodos) un baļļu (vietu zonā) skaitīšanas sistēma.
   6. Dalībnieka vieta zonā tiek noteikta pēc iegūtajiem punktiem (ieņemtajām vietām periodos), kā arī noķerto zivju skaita.
   7. Katrā periodā tiek aprēķināts dalībnieka iegūto punktu skaits, ņemot vērā:
      1. noķerto zivju skaitu;
      2. vienāda noķerto zivju skaita gadījumā, sadalot iegūto vietu summu starp tik dalībniekiem, kuri noķēruši vienādu zivju skaitu, lai izrēķinātu vidējo iegūto punktu skaitu (piemēram, 2 makšķernieki, kas ierindojušies 4. vietā saņem vidējo iegūto vietu rezultātu, tas ir, saskaitot 4+5=9, kas jādala ar 2 (vienādu zivju skaitu noķērušo dalībnieku skaits), tādejādi katra dalībnieka aprēķinātie iegūtie punkti (ieņemtā vieta periodā) ir 4,5);
      3. citi nākamie vienādā noķertā zivju skaita dalībnieki vai dalībnieki, kuri nav noķēruši nevienu zivi, attiecīgi dala savstarpējo iegūto vietu summu.
   8. Uzvarētāja noteikšana sacensībās individuālajā vērtējumā:
      1. uzvarētājs individuālā vērtējumā tiek noteikts, summējot visās sacensību dienās iegūtās balles (vietas zonās);
      2. augstāko vietu iegūst dalībnieks ar mazāko iegūto baļļu summu;
      3. vienādas baļļu summas gadījumā augstāka vieta ir dalībniekam ar mazāko punktu summu visos periodos;
      4. vienādas baļļu summas un punktu summas gadījumā augstāka vieta ir dalībniekam ar lielāko kopējo reģistrēto zivju skaitu visos periodos;
      5. vienādas baļļu summas, punktu summas un kopējā reģistrēto zivju skaita gadījumā augstāka vieta ir dalībniekam ar lielāko noķerto zivju skaitu vienā no periodiem;
      6. ja arī tādā gadījumā rezultāts ir neizšķirts, augstāka vieta ir dalībniekam ar lielāko noķerto zivju skaitu pēdējā periodā;
      7. ja arī tādā gadījumā rezultāts ir neizšķirts, augstāka vieta ir dalībniekam ar mazāko punktu skaitu vienā no periodiem.
   9. Uzvarētāja noteikšana komandu vērtējumā:
      1. uzvarētāja komandu vērtējumā tiek noteikta, summējot visās sacensību dienās komandas dalībnieku iegūtās balles;
      2. augstāko vietu iegūst komanda ar mazāko iegūto baļļu summu;
      3. vienādas baļļu summas gadījumā augstāka vieta ir komandai ar mazāko punktu summu visos periodos;
      4. vienādas baļļu summas un punktu summas gadījumā augstāka vieta ir komandai ar lielāko kopējo reģistrēto zivju skaitu visos periodos;
      5. vienādas baļļu summas, punktu summas un kopējā reģistrēto zivju skaita gadījumā augstāka vieta ir komandai ar lielāko noķerto zivju skaitu vienā no periodiem;
      6. ja arī tādā gadījumā rezultāts ir neizšķirts, augstāka vieta ir komandai ar mazāko vietu summu pēdējā periodā.
4. **Sacensību norises kārtība.** 
   1. Ūdenstilpe sacensību rajonā tiek sadalīta zonās, zonas tiek sadalītas sektoros, kuru skaits ir divas reizes lielāks par dalībnieku skaitu zonā.
   2. Organizators izvēlas zonu izvietojumu, lai makšķerēšanas apstākļi visiem dalībniekiem ir pēc iespējas līdzīgi, lai pārvietošanās pa zonu pēc iespējas ir bez pārrāvumiem vai grūti pārvaramiem šķēršļiem. Pārrāvumi nedrīkst būt garāki par 30 metriem.
   3. Sektoru izmēru nosaka sacensību organizators, atbilstoši sacensību formātam un dalībnieku skaitam. Nepieciešamības gadījumā, sacensību organizators var mainīt sektoru izmēru.
   4. Sektora robeža ir iedomātā, krastam perpendikulārā līnija no sektora robežu noteicošās atzīmes krastā, no kura tiek makšķerēts. Ja iespējams, organizators nodrošina sektoru robežu iezīmēšanu arī pretējā krastā.
   5. Sacensības notiek, sportistiem sacenšoties izvēlētajos sektoros. Perioda laikā sportisti ir tiesīgi pārvietoties uz brīvajiem sektoriem.
   6. Komandas dalībnieku izvietojumu pa zonām, dalībnieku starta kārtība zonās un dalībniekus tiesājošās komandas tiek noteiktas izlozē.
   7. Izlozes norisi nodrošina sacensību organizators pēc visu dalībnieku reģistrācijas. Izloze notiek attālināti, izmantojot datorprogrammu vai tiešsaisti.
   8. Nepieciešamības gadījumā izlozes norisi sacensību organizators nodrošina klātienē.
   9. Izlozes rezultātus dalībnieki uzzina no komandas kapteiņiem pēc kapteiņu sapulces, kā arī tie tiek publicēti sacensību informatīvajā lapā.
   10. Sportisti izvietojas un spiningo noteiktajā sektorā, nepārkāpjot un nepārmetot sektora robežas.
   11. Sportistu izvietošanās sektoros laikā, aizliegta citu sportistu apsteigšana, izņemot gadījumu, ja sportists ir apstājies sektorā ilgāk par 5 sekundēm. Minētajā gadījumā uzskatāms, ka sportists ir ieņēmis attiecīgo sektoru.
   12. Periodu sākums un beigas tiek noteikti ar attiecīgu sacensību galvenā tiesneša komandu vai skaņas signālu.
   13. Sacensību dienā nelabvēlīgu laika apstākļu gadījumā drošības apsvērumu dēļ var tikt mainīts sacensību sākuma laiks un sacensību ilgums.
   14. Sacensību dalībnieks veic tiesneša funkciju izlozētās komandas sportistam, un uzrauga sportista darbības, lai tās atbilstu sacensību noteikumiem. Pārkāpumu gadījumā tiesnesis izsaka mutisku brīdinājumu un, nepieciešamības gadījumā, vēršas pie zonas vai sacensību galvenā tiesneša.
   15. Konfliktsituāciju gadījumā tiek pieaicināts sacensību galvenais tiesnesis.
5. **Makšķerēšanas inventārs.**
   1. Katrs sportists ir atbildīgs par savu makšķerēšanas rīku un mānekļu atbilstību noteikumiem.
   2. Katram sportistam, izejot uz starta, jābūt uztveramajam tīkliņam un rīkam zivs saudzīgai atbrīvošanai no āķa.
   3. Zivs izcelšanai no ūdens sportistam obligāti jāizmanto uztveramais tīkliņš, ieteicams - aprīkots ar silikona vai bezmezglu sietu no cita materiāla.
   4. Zivs atbrīvošanai no mānekļa jāizmanto kornstangas, pincete, spailes vai līdzīgs instruments.
   5. Sacensībās atļauts izmantot neierobežotu skaitu spiningu, kurus sportisti ir tiesīgi atstāt starta vietā zonas vidū vai ņemt līdzi uz sektoru.
   6. Spiningojot vienlaicīgi atļauts lietot vienu spiningu, kurš aprīkots ar mākslīgu ēsmas imitāciju.
   7. Maksimālais spininga garums ir 2,75 m (9 pēdas).
   8. Ja sportists sacensībās izmanto atskabargu āķi vai āķus, tiek piemērota sportista diskvalifikācija. Par āķa izmantošanu tiek uzskatīts, ja māneklis ir uzlikts uz sportista sektorā paņemta spininga sakabes vai piesiets pa tiešo pie auklas, neatkarīgi no tā vai spinings tiek konkrētajā brīdī lietots vai nē.
   9. Izmantot āķus ar novīlētām atskabargām ir atļauts, bet, ja tiek konstatēts, ka atskabarga nav kvalitatīvi novīlēta, tad tiek piemērota diskvalifikācija.
   10. Atskabargas pārbaudi tiesnesis var veikt jebkurā sacensību norises laikā, vēlams – pēc zivs izvilkšanas, ja māneklis nomainīts uz citu. Aizliegts apzināti kavēt sportistu, pārbaudot āķi, ja āķis jau ir pārbaudīts un sportists mānekli nav mainījis.
   11. Atskabargu neesamību tiesnesis pārbauda, iedurot pārbaudāmo āķi audumā, ja āķis izvelkot ķeras, tiek uzskatīts, ka āķis ir ar atskabargu.
   12. Mānekļos nedrīkst izmantot dabīgus materiālus - spalvas vai to imitācijas. Mānekļu āķiem jābūt nedekorētiem.
   13. Kā mīkstos mānekļus aizliegts izmantot sauszemes kukaiņu vai to kāpuru imitācijas. Kā mīkstos mānekļus aizliegts izmantot pastas, kuras iespējams pārveidot par dažāda izskata mīkstajiem mānekļiem. Aizliegts izmantot jebkuras augu vai dzīvnieku/zivju izcelsmes ēsmas.
   14. Sacensībās var būt noteikti ierobežojumi atsevišķu mānekļu tipu izmantošanai, ko organizators nosaka sacensību nolikumā katrām sacensībām atsevišķi.
   15. Mākslīgie mānekļi var tikt aprīkoti ar līdz trīs vienžubura, divžuburu vai trīsžuburu bezatskabargu āķiem veidā, kā to paredzējis mānekļa ražotājs.
   16. “Hardbaits” (vizuļi, ratlini, vobleri) mānekļu tipiem atļauts izmantot ne vairāk kā divus gredzenus āķa savienošanai ar mānekli.
   17. Atļauts, izmantojot silikona mānekļus, lietot vienu vienžubura āķi, kurš ir svarots ar papildu svaru, izmantojot fiksētu atsvaru (džiggalva), svarot āķi atļauts līdz 1/3 daļai no āķa acs, vai kustīgi pievienojamu atsvaru (piemēram, čeburaška). Aizliegts lietot svarojumu uz auklas.
6. **Zivju uztveršana un atlaišana.**
   1. Sacensības notiek ievērojot principu “noķer un atlaid”, kas paredz saudzīgu attieksmi pret zivīm. Sacensību dalībnieku pienākums ir saudzīgi izturēties pret zivīm, nenodarot tām liekas traumas mānekļu atbrīvošanas laikā.
   2. Izcelt zivis no ūdens drīkst tikai ar uztveramo tīkliņu. Visas noķertās zivis ir saudzīgi jāatlaiž atpakaļ ūdenstilpē.
   3. Zivju uztveršanas un atlaišanas laikā ar uztveramo tīklu, uztveramā tīkla stīpas daļai ir jāatrodas ūdenī. Aizliegts uztvert un atlaist zivi gaisā virs ūdens līmeņa. Zivs skaitās iecelta uztveramajā tīkliņā pa gaisu, ja iecelšanas brīdī uztveramais tīkliņš un zivs ķermenis nav saskarsmē ar ūdeni.
   4. Zivs ievadīšana uztveramajā tīklā atļauta tikai sava sektora robežās.
   5. Zivs uztveršana ir fiksēta tikai pēc uztveramā tīkla linuma ar tajā esošu zivi izcelšanas no ūdens.
   6. Laikā, kad zivs atrodas uztveramajā tīklā, aizliegts ar uztveramā tīkla linumu pieskarties zemei.
   7. Zivs atbrīvošanas no mānekļa laikā, aizliegts zivi turēt ar roku vai pieturēt zivi caur uztveramā tīkliņa sietu.
   8. Ja atbrīvošanas no āķa laikā zivij sākas asiņošana vai mānekļa āķis nav saprātīgā termiņā izņemams, vai mānekļa āķis zivs mutē nav redzams, zivs jāatlaiž ar visu mānekli, nogriežot auklu pēc iespējas tuvāk āķim.
7. **Zivs ieskaite.**
   1. Ieskaitē tiek vērtētas visas plēsīgās zivis (forele, alata, asaris, līdaka).
   2. Zivs tiek ieskaitīta tajā brīdī, kad tā ir atlaista ūdenī un zivs izvadīšanas, uztveršanas un atbrīvošanas laikā nav pārkāpti citi šo noteikumu punkti.
   3. Zivs tiek ieskaitīta, ja tā ir ievadīta uztveramajā tīklā un uztveramā tīkla linums ir pacelts virs ūdens līdz finiša signālam. Zivs var tikt atbrīvota, saskaņā ar noteikumiem, arī pēc signāla.
   4. Zivs tiek ieskaitīta, ja, noķerot zivi, vismaz viens mānekļa āķis atrodas mutē vai galvas rajonā līdz žaunu vāku malai. Zivis, kuras tiek aizķertas citviet, netiek ieskaitītas.
   5. Zivs, kas noķerta blakus sektorā, netiek ieskaitīta.
   6. Zivs netiek ieskaitīta, ja izvadīšanas vai atbrīvošanas laikā, zivij iekļūstot citā sektorā, būtiski tiek traucēta spiningošana citā sektorā esošam sportistam (sapīta, pārrauta vai citādi bojāta aukla, norauts māneklis vai citādi). Zivs tiek ieskaitīta, ja pirms tās ievadīšanas uztveramajā tīklā, zivs un to izvadošā sportista inventārs ir atbrīvots no citā sektorā esoša sportista auklas vai mānekļa, ja tiek ievēroti šajā punktā iepriekš minētie nosacījumi.
   7. Zivs netiek ieskaitīta, ja izvadīšanas, uztveršanas vai atlaišanas laikā tā pieskaras zemei krasta pusē no ūdens un krasta robežas.
   8. Zivs netiek ieskaitīta, ja pēc atlaišanas no uztveramā tīkla tā nevar aizpeldēt, jo sapinas vai ir sapinusies auklā, vai tiek atkārtoti aizķerta ar āķi.
   9. Apzināta zivs aizķeršana (cemmerēšana) ir aizliegta. Aizķerta zivs netiek ieskaitīta kā noķerta.
   10. Zivs var tik atbrīvota pēc tiesneša akcepta. Atbrīvota zivs, par kuru tiesnesis nav devis piekrišanu atbrīvošanai, netiek ieskaitīta.
   11. Par katru ieskaitīto zivi dalībnieks no tiesneša saņem žetonu. Beidzoties posmam, dalībnieks apstiprina savu noķerto zivju skaitu parakstoties rezultātu lapā, kura atrodas pie tiesneša.
8. **Pārējie noteikumi.**
   1. Sacensību dalībniekiem ir jāievēro “godīgās spēles” principi:
      1. pieklājīga un cienīga attieksme pret citiem dalībniekiem, tiesnešiem un organizatoriem;
      2. paškontrole un noteikumu ievērošana;
      3. dalībnieku vienlīdzība (nav priviliģēto dalībnieku, visiem ir vienādas iespējas uzvarēt).
   2. Sacensības notiek, izmantojot tikai spiningošanas tehniku, kas nozīmē, ka, veicot iemetienu, spoles kasetei jābūt atvērtai. Pēc iemetiena rokai patstāvīgi jāatrodas uz spoles roktura, aizliegts auklu turēt rokā vai starp pirkstiem.
   3. Metieniem jābūt precīzam sava sektora robežās. Ja māneklis tiek iemests blakus sektorā, tas nekavējoties jāizvelk.
   4. Pēc mānekļa iemešanas ir atļauta mānekļa noguldīšana uz grunts, bet tālākā mānekļa vadīšana notiek nepiemērojot pauzes, kuras būtu ilgākas par 5 sekundēm.
   5. Sportistiem jāpieliek maksimālas pūles zivju dzīvības saglabāšanai.
   6. Katram sportistam var būt līdzi palīgs (raneris). Sportista palīgs sacensību laikā nedrīkst tuvoties citiem sportistiem, kuri konkrētajā brīdī startē, tuvāk par 3 metriem.
   7. Sportistiem perioda laikā ir aizliegts saņemt jebkādu tehnisku palīdzību no citām personām, tostarp palīga, - inventāra, mānekļu vai citu aksesuāru sakārtošana vai pasniegšana.
   8. Skatītāji sacensību laikā nedrīkst atrasties sportistiem, kuri konkrētajā brīdī startē, tuvāk par 3 metriem un traucēt sportistiem (skaļi sarunāties, klaigāt).
   9. Sacensību laikā sportistiem ir aizliegts zonu robežās iebrist ūdenī. Ārkārtas apstākļos (iekritis inventārs) tas tiek pieļauts ar tiesneša atļauju. Par punkta neievērošanu pirmajā reizē tiek piemērots brīdinājums, bet otrajā reizē diskvalifikācija.
   10. Dalībniekiem ir aizliegts iebarot zivis sacensību laikā. Par punkta pārkāpšanu tiek piemērota diskvalifikācija.
   11. Dalībniekiem un citām personām, sacensību laikā, pirms, pēc vai starplaikos starp periodiem, ir aizliegts ķert zivis zonu robežās.
   12. Dalībniekiem ir pienākums piedalīties atklāšanas un apbalvošanas ceremonijā. Nepiedalīšanās ir iespējama attaisnojoša iemesla dēļ pēc saskaņošanas ar sacensību organizatoru.
   13. Dalībniekiem ir aizliegts skaļi izteikties necenzētos vārdos, lietot alkoholu un smēķēt sacensību norises laikā. Smēķēšana atļauta tikai periodu starplaikā, dalībniekam atrodoties pie kādas no atkritumu izmešanai paredzētajām vietām. Par smēķēšanu sacensību sektoros sacensību laikā dalībniekam tiek izteikts brīdinājums. Galvenais tiesnesis var piemērot diskvalifikāciju pēc atkārtotiem pārkāpumiem.
   14. Dalībniekiem ir aizliegts piesārņot sacensību vietu, atstājot aiz sevis makšķerēšanas auklas vai citus atkritumus.
   15. Sportistiem atļauts izmantot rācijas un citus sakaru līdzekļus (hands-free utt.) tikai starplaikos starp periodiem.
   16. Dalībnieks, reģistrējoties sacensībām, piekrīt sacensību laikā uzņemtā foto un video materiāla publicēšanai un izplatīšanai bez atsevišķa saskaņojuma.
9. **Tiesāšana un sankcijas.**
   1. Sacensību norises nodrošināšanai un kontrolei paredzēta tiesnešu kolēģija, kura sastāv no sacensību organizatora pārstāvja un galvenā tiesneša.
   2. Sacensību galvenajam tiesnesim ir pienākums uzraudzīt sacensību norisi un sekot līdzi šo noteikumu izpildei.
   3. Sacensību laikā nestartējošie dalībnieki veic tiesneša funkciju, kas nozīmē ka dalībnieki uzrauga sacensību norisi savā sektorā, izlemj par zivs kā noķertas ieskaitīšanu, pārkāpumu gadījumā izsaka aizrādījumu, kā arī, nepieciešamības gadījumā, pieaicina galveno tiesnesi.
   4. Galvenais tiesnesis ir tiesīgs izteikt brīdinājumu dalībniekam, kurš pārkāpj sacensību noteikumus.
   5. Galvenais tiesnesis var piemērot sekojošas sankcijas pret dalībniekiem:
      1. izteikt brīdinājumu;
      2. noņemt vienu ieskaites zivi par atkārtotu brīdinājumu attiecīgā periodā;
      3. pieprasīt tiesnešu kolēģijai diskvalificēt dalībnieku par sistemātiskiem vai rupjiem noteikumu pārkāpumiem. Šajā gadījumā lēmumu pieņem tiesnešu kolēģija pēc pārkāpuma izvērtēšanas.
   6. Nesportiskas rīcības gadījumā (kad dalībnieks atdod savu vietu citam dalībniekam pēc savstarpējas vienošanās) abiem dalībniekiem tiek izteikts brīdinājums.
   7. Tiesnešiem mobilo telefonu lietošana sacensību laikā ir aizliegta.
   8. Perioda laikā tiesnešiem aizliegts pamest tiesājāmā sportista sektoru.
   9. Pretenzijas par tiesnešu lēmumiem kopā ar drošības naudu 50 euro apmērā tiek pieņemtas līdz tam paredzētā laika beigām. Ja pretenzija tiek apmierināta, drošības nauda tiek atgriezta pretenzijas iesniedzējam
   10. Galvenā tiesneša lēmums ir galējs un neapstrīdams.

Rīga 19.04.2022

Biedrība Latvijas Makšķerēšanas sporta federācija

Ģirts Dombrovskis

Apstiprināti Biedrības Latvijas Makšķerēšanas sporta federācija valdē.